Mičovský, Ján, poslanec NR SR (2015-02-13):
Ďakujem vám za slovo, vážený pán podpredseda. Vážené kolegyne, kolegovia, vážený pán minister, chcem sa priznať, že ešte vo mne rezonujú tie dozvuky z vystúpenia pána poslanca Kollára. Myslím si, vážený pán minister, a chcem využiť v úvode teda ozaj takú úprimnú prosbu. Viem si predstaviť, že z politických dôvodov sa dá nájsť veľa argumentov, prečo sa pán Kollár asi v niečom mýli. A ja to sám neviem posúdiť, či naozaj je tá jeho reč na 100 % presne taká, ako to vyplývalo z jeho presvedčivosti. Úprimne prosím. Ak nám ide o spoločnú vec a to zdravotníctvo je spoločným menovateľom nás všetkých, však kto by bojoval proti fungujúcemu zdravotníctvu, prosím vás, nezmietnite to zo stola, skúste nájsť spôsob, ako túto vec alebo teda zoponovať tak, že naozaj vecne vyvrátiť, alebo potom prijať aj takúto možnosť. Tá nemocnica čaká už dlho, tak nech ešte počká mesiac, dva. Nájdite riešenie, ktoré nebude politické, ale bude pre ľudí občianske. Myslím, že toto je vec, ktorá nemôže zaváňať politikárčením. Ja, samozrejme, si nedovolím púšťať sa do nejakej veľmi odbornej ani medicínskej exkurzie, tobôž nie ekonomickej. Po tejto brilantnej reči, myslím si, že by to bol dosť teda nezrelý pokus, a nemám to ani tak premyslené, ale niektoré veci ma zaujali. Teda dávam za prvé také presvedčenie do pléna, že určite každý z nás je presvedčený, že Slovensko potrebuje špičkovú nemocnicu so špičkovým vybavením, s priestormi pre medikov, ktorí sa budú učiť špičkovému prístupu k zvládnutiu špičkovej techniky a že jednoducho to bude zároveň aj vedecké pracovisko, ktoré nám bude robiť dobré služby a že ho veľmi akútne potrebujeme. Čo ma zarazilo, to je vlastne ten prístup tej Štúdie uskutočniteľnosti, kde sa hovorí o tom, že teda vyrieši sa to pre Bratislavu tak, lebo ide tam reč o spádovej oblasti Bratislava, že sa teda ruší Staré Mesto, Ružinov a Kramáre a namiesto toho sa ponúka ako najlepšia varianta vybudovanie tejto novej nemocnice na Patrónke na priestore tej nemocnice súčasnej, svätého Michala, alebo teda proste v tej časti Bratislavy. Zarazila ma tam veta, trocha som sa aj pousmial, ale toto neni treba na úsmevy, že bude to dobré riešenie preto, že obidve strany Dunaja ponúknu Bratislavčanom rovnocenné možnosti. Nuž chcem odkázať z tohto miesta autorom tejto štúdie, že nielen Dunaj má dve strany, ale aj Slovensko má východ a západ, a že nevidím dôvod na to, že ak sme sa zhodli na tom, že treba nám špičkovú nemocnicu pre Slovensko, špičkovú po každej tej stránke, ako som rozprával, prečo zakaždým sa musíme teda dostať k tomu, že ju budujeme len tak, že zrušíme tieto tri nemocnice a vystavíme to v Bratislave. Ja teraz nechcem byť protibratislavský, ale takúto nemocnicu s týmto obsahom špičkovým potrebuje predsi celé Slovensko. Prečo sme sa dostali, a nezaznelo to tu ani raz, k presvedčeniu, že takáto nemocnica musí stáť buď len kdesi na Patrónke, alebo na opačnom konci Bratislavy? My naozaj nemôžme sa dostať k názoru, že takáto špičková nemocnica, ktorú potrebujeme všetci pre tie najzložitejšie prípady, by mohla stáť na strednom Slovensku? Vy ste, pán minister, voľakedy lietali na vrtuľníkoch ATE Poprad a pre vás otázka dostupnosti je zrejme veľmi jasná. Určite ste to neraz ako praktický lekár zažili, že čo to znamenajú minúty, čo sekundy. My si myslíme, že aj Uličania a Medzilaborčania a Sobrančania majú teda pre takéto špičkové výkony dochádzať až do Bratislavy? Nemáme Turiec? Nemôže to byť Turiec, nemôže to byť pri Martine? Nemôže to byť medzi Zvolenom a Bystricou? Zdá sa mi, že toto rozhodnutie, kde sa hovorí o potrebe takejto vysokovýkonnej nemocnice a zároveň sa bavíme len o spádovej oblasti Bratislava, že to je ten bratislavský centralizmus, ktorý možno v tejto chvíli, by sme mohli sa zhodnúť na tom, že by mohol byť nejakým spôsobom narušený. K tomu ešte aj mám ďalší argument, ktorý tiež zaznieva v štúdii. V štúdii sa hovorí, že teda tá Bratislava je špecifický prípad, pretože nie je možnosť využiť na území Bratislavy eurofondy. No to sa mi zdá, že to je až podporný argument pre to, aby sme s takouto nemocnicou uvažovali tam, kde tieto eurofondy tobôž, teraz nechcem polemizovať s návrhom pána poslanca Kollára, kde by sme ich mohli využiť. Takže ak by som to veľmi stručne zrátal, ale naozaj nechcem dlho k tomu rozprávať, tak sa mi zdá, že tento moment tu ešte nezaznel, ak je tu potreba špičkovej nemocnice a vieme, že eurofondy nie je možné na území Bratislavy využiť, ak vieme, že dostupnosť je významný faktor pre pacientov potenciálnych, nuž tak potom sa spytujem, to už je nemenné rozhodnutie, že takáto špičková nemocnica musí stáť ako ďalších veľa špičkových inštitúcií na území hlavného mesta? Nič proti Bratislave, ale z pohľadu týchto troch argumentov sa mi zdá, že teda by sme urobili naozaj zadosť celému obyvateľstvu, keby sme sa zhodli na tom, že stredné Slovensko je tá správna lokalita pre situovanie takejto vysokovýkonnej nemocnice. Mám už iba dve poznámky. Jedna sa týka, opäť je to téma, ktorá ešte nezaznela a ja si ju dovolím povedať, aj keď určite nie je z pohľadu merita veci podstatná. O dva mesiace 25. apríla bude tomu 200 rokov, čo sa narodil Slovák na území Slovenska, špičkový lekár, ktorého dvestoročnicu, verím, že si pripomenieme, Ľudovít Markušovský. Človek, ktorý je nesmierne významný, po prvé zapísaný v svetovej medicíne, autor prvého uhorského zdravotníckeho zákona, zakladateľ tretej katedry hygieny na svete, zakladateľ katedry verejného zdravotníctva, veľmi plodný človek z hľadiska publikovania závažných materiálov, profesor, navyše aj objaviteľ toho zrkadielka, ktoré poznáme od nosných lekárov, vyjde, teda jeho vynálezca, nie objaviteľ. Dávam k dobru ako naozaj bočnú tému k tejto úvahe, že keďže vieme, že nová nemocnica vznikne a bavíme sa len o tom, že akým spôsobom, keby, pán minister, možno mohla mať názov, že to je nemocnica Dr. Ľudovíta Markušovského. Dvesto rokov za dva mesiace uplynie, verím, že si pripomenieme nielen na Štrbe, Štrbania teda na svojho rodáka nezabúdajú, ale Slovensko o ňom veľa nevie, bolo by dobré, keby sme aj túto súvislosť, možno nie celkom najpodstatnejšiu, akceptovali ako niečo, čo tiež vytvára vzťah k nášmu zdravotníctvu aj k našej národnej postati. Musím povedať na konto našich maďarských kolegov, že tí naňho nezabúdajú, oni majú ten problém, že celkom nerozlišujú Uhorsko a Maďarsko, a teda tvrdia o ňom, že to bolo občas na nesprávnych miestach tak napísané, že to bol veľký maďarský lekár, nuž bol to veľký uhorský lekár, súčasť našej histórie. Bolo by veľmi fajn, keby nielen naši maďarskí susedia, ktorí majú po ňom pomenované nemocnice, štipendiá, ulice, sochy, ale aj my jeho spolurodáci sme si pripomenuli, aj na to tá dvestoročnica je skvelá príležitosť. No a záverečná poznámka sa týka niečoho, čo si nemôžem odpustiť povedať, a je to, vážený pán minister, otázka práve toho, že hovoríme o špičkovej technike, špičkovom zariadení, špičkových budovách. V tejto súvislosti sa len musím spýtať, či ste presvedčený alebo či sme spolu presvedčení, že môže táto špičkovosť zafungovať, ak sa nám z médií prihovorí špičkový lekár, nespochybňujem jeho odbornosť, ktorý odkáže občanom Slovenska, potencionálnym pacientom, že teda kto nemá peniaze, tak má smolu. Viete, a tie ekonomické veci, ja verím, že aj vám je ťažko zareagovať, pretože to sú veci, ktoré naozaj nikto od vás nemôže chcieť, aby ste v tejto chvíli vedeli analyzovať, ale túto vec by som, vážený pán minister, od vás predsi len chcel. To je vec, ktorá, možno sa treba vyjadriť tak, že dotyčnému lekárovi treba dať rezortné vyznamenanie, že prvýkrát ako prvý odvážne pomenoval podstatu slovenského zdravotníctva, možno sa treba rozhodnúť, že ak teda máme byť fér, tak takýto človek už nesmie v živote obliecť lekársky plášť. Neviem. Dačo urobiť treba, ale myslím si, že ak sa budeme rozprávať o špičkových nemocniciach a pripustíme, aby takéto vyjadrenie zaznelo občanom Slovenska do tváre, že teda keď nemajú peniaze na úplatky v zdravotníctve, tak majú smolu, a vôbec si nemyslím, že to je charakteristika celého zdravotníctva, ale ak to tak zaznelo, tak vy ako minister máte právo nereagovať presne na Kollárove ekonomické prepočty, ale, prosím vás, toto treba zodpovedať dôsledne a tvrdo. Z mojej strany všetko. Ďakujem.